
הנידון: מענה בקשת מידע לפי חוק חופש המידע בנושא יישום החלטת ממשלה מס' 3742

שלום רב,
בהמשך לבקשתכם מיום 23.3.2020 לקבלת מידע בנוגע ליישום החלטת ממשלה מס' 3742 "סיוע לישובים ולרשויות באזור ים המלח להתמודדות עם נזקי הבולענים ותיקון החלטת ממשלה", בדקנו את הנושא עם החוקרים העוסקים בנושא, בהובלתו של דר' גדעון בר, ולהלן תשובת המכון הגיאולוגי לבקשתכם:  

לפי סעיף 2 א' בהחלטה, על המכון "להמשיך ולהשלים את המחקר בנושא אי יציבות הקרקע באזור ים המלח במטרה לזהות את השטחים שבהם קיימת סכנה לקריסת תשתיות, לסיכון מבנים או לאוכלוסייה, ועל מנת להכין בסיס ידע אשר ישמש לצמצום הסכנות האפשריות לנפש ולרכוש כתוצאה מכך ".

· האם הוקצה התקציב למחקר? אם לא, מדוע? 
כן. התקציב למחקר הוקצה.

· האם המחקר הושלם? אם לא, מדוע? האם יש צפי להשלמת המחקר?
המחקר הוא ל 10 שנים. שלבים שהושלמו מפורטים בדו"ח המכון הגיאולוגי שפורסם בדצמבר 2019 ושמו "תגובת התשתית באגן ים המלח לשינויים הטבעיים ומעשה ידי אדם: מסגרת רב שנתית לניטור ומחקר 2018-2028 דו"ח מסכם לשנת 2019".
הדו"ח פורסם באתר המכון הגיאולוגי. ניתן לעיין בדו"ח עצמו בקישור: https://www.gov.il/he/departments/publications/reports/baer-report-2019
בנספחים לדו"ח זה מפורטים כל המאמרים והדו"חות שהתפרסמו בנושאי המחקר והניטור בשנת 2019. המחקר ימשך בהתאם לתכנית שהוגשה למשרד ראש הממשלה ודו"חות התקדמות יוגשו כל שנה.

· האם המחקר התקדם מאז קבלת ההחלטה?
כן, ראו דו"ח 2019.

לפי סעיף 2 ב' בהחלטה, על המכון "לבצע מחקר וניטור של ים המלח, כולל הדינמיקה של גוף המים, שינויים באיכות התמלחת ומאזן המים בהיבטי שטף חום ומלחים באגן הצפוני של ים המלח לצורך לימוד וחיזוי ההשפעות הצפויות של תעלת הימים ים סוף-ים המלח על גוף המים ועל יציבות התשתית "

· האם הוקצה התקציב למחקר? אם לא, מדוע? 
כן. התקציב למחקר הוקצה.

· האם המחקר הושלם? אם לא, מדוע? האם יש צפי להשלמת המחקר?
ראו תשובה לשאלה הקודמת. גם מחקר זה מתוכנן ל-10 שנים ותוצאותיו מתפרסמות אחת לשנה.



· האם המחקר התקדם מאז קבלת ההחלטה?
כן, ראו דו"ח 2019

לפי סעיף 2 ג' בהחלטה, על המכון "לבצע מחקר על השפעות קציר המלח באגן הדרומי והשפעות מעבר המלח לאגן הצפוני של ים המלח ".

· האם הוקצה התקציב למחקר? אם לא, מדוע? 
כן. התקציב למחקר הוקצה.

· האם המחקר הושלם? אם לא, מדוע? האם יש צפי להשלמת המחקר?
ראו תשובות לשאלה הקודמת. גם מחקר זה מתוכנן ל 10 שנים ותוצאותיו מתפרסמות אחת לשנה.

· האם המחקר התקדם מאז קבלת ההחלטה?
כן, ראו, כאמור, את דו"ח 2019 שלעיל.

לפי סעיף 2 ה' בהחלטה, על המכון " להקים צוות היגוי לליווי המחקרים…"

· האם הוקם הצוות לצורך ליווי המחקרים? במידה ולא הוקם, מה היו החסמים לכך? 
כן, צוות ההיגוי הוקם.

· במידה והוקם הצוות - מתי הוקם? האם התכנס מאז קבלת ההחלטה? מהן מסקנותיו העיקריות עד כה בנוגע ליישום ההחלטה, עמידה בלוחות הזמנים ואבני הדרך?
הצוות הוקם מיד לאחר החלטת הממשלה והתכנס פעם אחת לדיון בתכנית העבודה ובתוצאות הביניים. הצוות קיבל תשובות לשאלות שהעלה, ורובן באו לידי ביטוי בדו"ח 2019 (שלעיל). חברי הצוות ממשיכים להעלות בקשות גם ללא התכנסות רשמית של הצוות. לוח הזמנים של העבודה התעכב במידה מסוימת עקב אי העברת תקציב במשך כל שנת 2019 (בעיה כלל ארצית, התקציב הועבר בסופו של דבר ב-25.12.2019. מאז שהועבר נעשו פעולות מידיות להשלמת הפערים שהתהוו בשנת 2019. הצוות יתכנס שוב עם סיום משבר הקורונה.

לפי סעיף 4 א' בהחלטה, על המכון "לרכוש במרוכז תצלומי הדמאות אינטרפרומטריה (לוויין רדאר) בהתייעצות עם המועצות האזוריות מגילות ים המלח ותמר לשם מיפוי אזורי הסכנה לאי-יציבות הקרקע ולהיווצרות בולענים".

· האם הוקצה התקציב לצורך רכישת תצלומי הלוויין? כמה ממנו יצא בפועל? 
הוקצה תקציב של מיליון שקל לשנה וכולו יצא בפועל.

· האם הרכישות בוצעו?  ואם לא, מדוע?
כל הרכישות בוצעו, מעט באיחור, עקב האיחור בהגעת תקציב 2019.

· האם נעשתה התייעצות עם המועצות האזוריות מגילות ים המלח ותמר טרם הרכישה?
כן, נעשתה התייעצות עם המועצות האזוריות מגילות ים המלח ותמר טרם הרכישה.

לפי סעיף 4 ב' בהחלטה "המכון הגיאולוגי ישמש כגורם המנתח, המפענח והמפיץ את התוצאות לגופי הממשלה הרלוונטיים באופן שתיווצר מפה שבה מסומנים שטחים לפי רמת הסיכון והגורם לסיכון וכן התפוצה המרחבית של הבולענים ".

· האם הניתוח, הפענוח וההפצה בוצעו? אם לא, מדוע ובאיזה שלב ביצוע הסעיף נמצא?
הפענוח בוצע ועודכן עד סוף שנת 2019. הוא יופץ מיד לאחר סיום משבר הקורונה.

· האם הוקצה לשם כך התקציב הנדרש? מהו הביצוע בפועל?
הוקצה תקציב במסגרת התקציב הכללי של הפרויקט, והחלק הקשור בניתוח ובפענוח (שכירת כוח אדם חיצוני לטיפול בעיבוד ובהנגשה של החומר) משולם מאז סוף 2018 ועד היום (מרץ 2019, כולל).

· האם קיימת נכון להיום "מפת הבולענים ואזורי הסיכון" מעודכנת כפי שהוגדרה בהחלטה?
נכון להיום, קיימת ומעודכנת באתר המכון הגיאולוגי מפת בולענים ואזורי סיכון המעודכנת לדצמבר 2017. את המפה ניתן למצוא בדו"ח המכון ששמו "חידושים בהתפתחות בולעני ים המלח ועדכון מפות ההתכנות לשנת 2017". את הדו"ח עצמו ניתן למצוא בקישור https://www.gov.il/BlobFolder/reports/abelson-et-al-report-2017/he/report_2017_GSI-24-2017.pdf 
כאמור, המפה המעודכנת לסוף 2019 קיימת, ותופץ עם סיום משבר הקורונה.


בברכה,

גל יסעור
הממונה על העמדת מידע לציבור
המכון הגיאולוגי לישראל









העתק:
פרופ' יוסף יחיאלי, מנהל המכון הגיאולוגי לישראל
מר יורם ביטון, סגן מנהל המכון הגיאולוגי לישראל
עו"ד עינב סולטן, יועצת משפטית, המכון הגיאולוגי לישראל

